b'\n_START_ARTICLE_\nLietuvi\xc5\xb3 ir \xc5\xbeemai\xc4\x8di\xc5\xb3 labdaringoji draugija\n_START_PARAGRAPH_\nPetrapilio labdaringoji lietuvi\xc5\xb3 ir \xc5\xbeemai\xc4\x8di\xc5\xb3 draugyst\xc4\x97 arba Lietuvi\xc5\xb3 ir \xc5\xbeemai\xc4\x8di\xc5\xb3 labdaringoji draugija \xe2\x80\x93 labdaros ir paramos organizacija, 1892\xe2\x80\x931918 m. veikusi Rusijos Imperijos tuometin\xc4\x97je sostin\xc4\x97je Sankt Peterburge. Istoriografijoje patogumo d\xc4\x97lei Draugija da\xc5\xbenai vadinama Labdariais.\n_START_SECTION_\nIstorija\n_START_PARAGRAPH_\nSusik\xc5\xabrusi 1892 m., ji kur\xc4\xaf laik\xc4\x85 buvo vienintel\xc4\x97 legali lietuvi\xc5\xa1ka organizacija visoje carin\xc4\x97je Rusijoje. Leidim\xc4\x85 vie\xc5\xa1ai veikti i\xc5\xa1r\xc5\xabpino Jonas Ja\xc5\xa1mantas. Tarp aktyvi\xc5\xb3 nari\xc5\xb3 buvo Silvestras Baltramaitis, J.Ma\xc4\x8diulis\xe2\x80\x93Maironis, Justinas Zubrickas (sekretorius), Antanas Vilkutaitis, J.Gegu\xc5\xbeinskis ir kt. \xc4\xaesik\xc5\xabrimo prad\xc5\xbeioje jung\xc4\x97 60, o 1917 m. \xe2\x80\x93 300 nari\xc5\xb3. Pirmininkai: Petras Vilei\xc5\xa1is (1892\xe2\x80\x9395 m.), Vincas Matulaitis (1895\xe2\x80\x931917 m.), Bla\xc5\xbeiejus \xc4\x8cesnys (1917 m.), Adomas Spurga (1917 m.), Gustavas Feterauskas (1918 m.)._NEWLINE_Draugijos garb\xc4\x97s nariais buvo i\xc5\xa1rinkti Imperijoje \xc5\xbeinomi asmenys: prelatas Jonas Ja\xc5\xa1mantas (garb\xc4\x97s pirmininkas), \xc5\xbdemai\xc4\x8di\xc5\xb3 vyskupas Me\xc4\x8dislovas Paliulionis, Lucko\xe2\x80\x93\xc5\xbditomiro vyskupas Karolis Niedzelkovskis, Dvasin\xc4\x97s akademijos prof. Ignotas Baltru\xc5\xa1is, tos pa\xc4\x8dios mokymo \xc4\xafstaigos inspektorius kun. Jonas Maciulevi\xc4\x8dius, prelatas ir popie\xc5\xbeiaus protonotaras Konstantinas Maciulevi\xc4\x8dius, Mogiliavo metropolijos sekretorius Kazimieras Prapuolenis, in\xc5\xbeinierius Petras Vilei\xc5\xa1is, Lietuvi\xc5\xb3 teatro vadovas Lionginas Vinkleris, pirkliai Edmundas Novickis ir Mikalojus Kulvietis._NEWLINE_Veiklos prad\xc5\xbeioje organizacin\xc4\x97 veikla apsiribojo tauti\xc5\xa1k\xc5\xb3 vakar\xc5\xb3 rengimu. 1893 m. surengti net du \xc5\xa1oki\xc5\xb3 vakarai, sutrauk\xc4\x99 400 persik\xc4\x97leli\xc5\xb3 i\xc5\xa1 Lietuvos. 1894 m. prie\xc5\xa1 \xc5\xa1oki\xc5\xb3 pokyl\xc4\xaf surengtas ir pirmasis koncertas. Sav\xc5\xb3 artist\xc5\xb3 buvo nedaug, tad koncertavo rus\xc5\xb3 dainininkai ir muzikantai. 1895 m. scenoje jau dainavo mi\xc5\xa1rus choras (vad. K.Jak\xc5\xa1tas), v\xc4\x97liau choristams vadovavo Juozas Zauka, \xc4\x8ceslovas Sasnauskas, Petras Juozas Pranaitis. Tais pa\xc4\x8diais metais peterburgie\xc4\x8diams buvo parodytas pirmasis teatro m\xc4\x97g\xc4\x97j\xc5\xb3 vaidinimas \xe2\x80\x93 Juzefo Blizinskio komedija \xe2\x80\x9e\xc5\xbdentas d\xc4\x97l parodos\xe2\x80\x9c. Vakarai tur\xc4\x97jo pasisekim\xc4\x85, j\xc5\xb3 pabaigoje pagiriam\xc4\x85j\xc4\xaf \xc5\xbeod\xc4\xaf lietuvi\xc5\xa1kai tardavo ir grafas Mykolas Oginskis._NEWLINE_Kasmetinis nario mokestis buvo 6 rubliai, dal\xc4\xaf nari\xc5\xb3 nuo jo atleisdavo. 1893\xe2\x80\x931902 m. veiklos laikotarpyje \xc4\xaf draugijos kas\xc4\x85 buvo surinkti 25 000 rub., tame tarpe \xc4\xafskai\xc4\x8diuoti ir u\xc5\xbe bilietus \xc4\xaf organizuotus vakarus sumok\xc4\x97ti pinigai bei savanori\xc5\xa1ki \xc4\xafna\xc5\xa1ai. Draugija teik\xc4\x97 pa\xc5\xa1alpas ir paskolas, daugiausiai moksleiviams._NEWLINE_Palanki peterburgie\xc4\x8di\xc5\xb3 visuomen\xc4\x97s nuomon\xc4\x97 dar iki 1904 m. paskelbto Spaudos draudimo panaikinimo leido spausdinti rengini\xc5\xb3 program\xc4\x97les lietuvi\xc5\xa1kai. V\xc4\x97liau prad\xc4\x97tas leisti savaitra\xc5\xa1tis \xe2\x80\x9eLietuvi\xc5\xb3 laikra\xc5\xa1tis\xe2\x80\x9c \xe2\x80\x93 pirmasis lietuvi\xc5\xa1kas periodinis leidinys tuometin\xc4\x97je Rusijoje. Draugijos pastang\xc5\xb3 d\xc4\x97ka buvo i\xc5\xa1spausdinti ir keliolika lietuvi\xc5\xa1k\xc5\xb3 kalendori\xc5\xb3. 1902 m. miesto \xc5\xa0v.Stanislovo ba\xc5\xbeny\xc4\x8dioje minint draugijos gyvavimo de\xc5\xa1imtme\xc4\x8dio sukakt\xc4\xaf kun. Kazimieras Prapuolenis pasak\xc4\x97 pirm\xc4\x85j\xc4\xaf pamoksl\xc4\x85 lietuvi\xc5\xa1kai. Po to \xc5\xa1ioje \xc5\xa1ventov\xc4\x97je buvo \xc4\xafvestos ir pamaldos lietuvi\xc5\xb3 kalba._NEWLINE_Po 1917 m. Spalio perversmo Labdari\xc5\xb3 veikla prigeso, pasibaigus Pirmajam pasauliniam karui dauguma tautie\xc4\x8di\xc5\xb3 gr\xc4\xaf\xc5\xbeo \xc4\xaf Lietuv\xc4\x85.'